ועדת העלייה, הקליטה והתפוצות, כנסת 17, פרוטוקול מספר 102, 2007-06-25 09:00

מיכאל נודלמן: אני פותח את ישיבת ועדת העלייה, הקליטה והתפוצות ומקבל בברכה את חברי הקונגרס היהודי האירו-אסייתי.

מיכאל נודלמן: אני חייב לנהל את הישיבה לפי המסורת ולפי הכללים, ולכן אני אדבר עברית ואתם תשמעו את התרגום הסימולטני.

מיכאל נודלמן: הנשיא המכובד של הקונגרס היהודי האירו-אסייתי, חברי הקונגרס וחברי הוועדה.

מיכאל נודלמן: אני מברך אתכם במדינת ישראל, בכנסת ישראל.

מיכאל נודלמן: אני מתכבד לפתוח את ישיבת ועדת העלייה, הקליטה והתפוצות לכבוד פגישתנו עם חברי הקונגרס שעורכים את הכנס החגיגי במלאת חמש שנים להיווסדם.

מיכאל נודלמן: הישיבה משודרת בטלוויזיה.

מיכאל נודלמן: אני רוצה לומר לכם כמה מלים בשפה האנגלית כדי שתוכלו לשמוע אותם מפי ולא באמצעות מתורגמן.

מיכאל נודלמן: (חבר הכנסת מיכאל נודלמן מקדם בברכה את חברי הקונגרס היהודי האירו-אסייתי).

מיכאל נודלמן: לפני חמש שנים ייסד פעיל ציבורי ואיש עסקים ידוע, אלכסנדר משקביץ, את הקונגרס היהודי האירו-אסייתי.

מיכאל נודלמן: כיום מונה הקונגרס למעלה ממאה ארגונים יהודים ממזרח אירופה ואסיה, שזה אומר שמדובר ב-2.5 מיליון יהודים לא רק מברית-המועצות לשעבר אלא גם מהודו, מונגוליה, יפן, סין, אוסטרליה, ניו-זילנד ועוד.

מיכאל נודלמן: ביסוד חברי הקונגרס עומדת האמונה בקיום משותף של תרבויות, עמים ודתות.

מיכאל נודלמן: נשיא הקונגרס, מר אלכסנדר משקביץ עושה רבות למען מטרות אלה.

מיכאל נודלמן: הקונגרס פועל הרבה בכיוון חינוך יהודי, מסורת יהודית ותרבות יהודית.

מיכאל נודלמן: יקרה לנו הזדהות חברי הקונגרס עם העם בישראל ועם מדינת ישראל, ובמיוחד אנו מעריכים את תמיכתם בימים קשים.

מיכאל נודלמן: אנו זוכרים איך הקונגרס תמך בזכות ישראל להתגונן מפני מחבלי החיזבאללה, העביר קמפיין הזדהות עם ישראל וגם אסף מיליון דולר עבור ילדי צפון המדינה.

מיכאל נודלמן: ברצוני להודות לנשיא הקונגרס אלכסנדר משקביץ על עשייתו, על כך שבמשך חמש השנים האחרונות זכה להערכה וכבוד בכל העולם היהודי.

מיכאל נודלמן: אני משוכנע כי צפויות לך ולחבריך עוד הרבה ניצחונות והישגים.

מיכאל נודלמן: שוב אני מברך אתכם בכנסת.

מיכאל נודלמן: במיוחד אני רוצה לברך את מר אלכס ברונשטיין שהוא איש חשוב בעולם היהודי שפועל באסטוניה ועוזר ליהודי אסטוניה.

מיכאל נודלמן: לפני חודש פתח בית כנסת מפואר בבירת אסטוניה ובפתיחת בית הכנסת השתתפה משלחת מישראל שבראשה עמד סגן ראש-הממשלה שעכשיו הוא נשיא מדינת ישראל, מר שמעון פרס.

מיכאל נודלמן: אני מעביר את רשות הדיבור ליושב-ראש הקונגרס, מר אלכסנדר משקביץ.

אלכסנדר משקביץ: חברים יקרים, חברי כנסת, צירי הקונגרס שלנו, כל הנוכחים הנכבדים.

אלכסנדר משקביץ: עבורנו זה כבוד גדול להשתתף בקונגרס הזה.

אלכסנדר משקביץ: אני רוצה להודות לחברי הכנסת על שהזמינו אותנו לכאן.

אלכסנדר משקביץ: תודה רבה מקרב לב לכל האנשים שטרחו והגיעו לישיבה הזאת היום ונפגשו אתנו בין כותלי סמל השלטון היהודי, סמל המולדת שלנו, כנסת ישראל.

אלכסנדר משקביץ: עבורנו זה דבר מאוד סימבולי משום שכל דבר שאנחנו עושים, כל דבר שאנחנו חושבים עליו, תמיד הוא קשור לישראל משום שאף יהודי לא יכול לא לחשוב על ישראל ולא לעשות למען ישראל.

אלכסנדר משקביץ: אנחנו קשורים לישראל קשרים בל ינותקו והיום, כאשר אנחנו נמצאים כאן בכנסת ישראל ומקיימים את האסיפה הכללית שלנו בירושלים בירת ישראל שהיא בלתי מחולקת לנצח, זה בדיוק מסמל את היחס שלנו לישראל, לעם ישראל, לכנסת ישראל.

אלכסנדר משקביץ: היום אנחנו כאן כדי שכל העולם יוכל להיווכח שכל הקהילות היהודיות מ-25 מדינות בכל העולם אומרות לעם ישראל שליבנו אתכם, אנחנו תמיד נהיה אתכם מה שלא יקרה, לטוב ולרע.

אלכסנדר משקביץ: גם בזמנים הקשים הללו אנחנו רוצים לומר שאנחנו כאן משום שאנחנו עם אחד.

אלכסנדר משקביץ: אנחנו כאן משום שאנחנו קשורים בקשר בל ינותק עם ישראל.

אלכסנדר משקביץ: במשך כל ההיסטוריה שלנו היו לנו אי אילו דברים קשים אבל התמיכה שלנו תעזור לעבור את הדברים הקשים אותם עוברת ישראל.

אלכסנדר משקביץ: אני רוצה לברך את חברי הכנסת שמצאנו לנכון לכבד אותנו בנוכחותם ומבקש שכל הנוכחים יצפו בסרטון הקצר שהכנו בזמן מלחמת לבנון השנייה ולאחר מכן אמשיך בדבריי.

אלכסנדר משקביץ: אתמול קיימנו ישיבה משותפת שהוקדשה ל-40 שנה למאבק יהדות ברית-המועצות למען העלייה החופשית.

אלכסנדר משקביץ: בישיבה הזאת נכחו גם ההורים של החיילים שמשרתים בצבא הגנה לישראל ושאין להם קרובים בישראל אלא הם בודדים.

אלכסנדר משקביץ: הקונגרס שלנו הזמין הורים של החיילים שמשרתים בצבא הגנה לישראל והם לא ראו את הוריהם מספר שנים.

אלכסנדר משקביץ: הייתם צריכים להרגיש את החום שהרגשנו את אתמול, את הכרת התודה שחשנו.

אלכסנדר משקביץ: זה נותן לנו השראה לפיתוח תוכניות חדשות כדי שאנחנו יחד עם מדינת ישראל נחוש אחד את השני וצריך למצוא כל יום דרכים חדשות כדי לפתח את ההרגשה הזאת.

אלכסנדר משקביץ: אתמול בבוקר היינו בשדרות.

אלכסנדר משקביץ: לא יכולנו להתאושש לאחר מה שראינו שהיה בשדרות.

אלכסנדר משקביץ: כל העיר נמצאת במצור והילדים גדלים באווירה לא נורמלית.

אלכסנדר משקביץ: קולות ה-בום, ההרעשה של הרקטות כל יום בזמן שבמאה ה-21, בזמן השלום, כבר שש שנים 40 אלף אנשים כל יום מרגישים את ההרעשה הזאת מצד הפלשתינאים וזה בלתי צודק, זאת ממש קטסטרופה.

אלכסנדר משקביץ: אני לא יודע למצוא מלים כדי להגדיר את זה.

אלכסנדר משקביץ: אני רוצה לומר שהיום בישיבת הכנסת עלינו לקבל איזושהי החלטה שהמצב לא יכול להימשך בשדרות כפי שהוא ואנחנו חייבים יחד עם כולם, יחד עם הכנסת, להרים את הנושא של שדרות לרמה הבינלאומית.

אלכסנדר משקביץ: אנחנו צריכים שגם הרביעייה, הקוורטט, תקבל איזושהי החלטה.

אלכסנדר משקביץ: אני עוד לא יודע באיזה פורמט אנחנו יכולים לדון בנושא אבל זאת חובתנו לעשות הכול שהדבר הזה לא יימשך עוד זמן ארוך.

אלכסנדר משקביץ: הייתי רוצה לברך את כל חברי הכנסת, את כל הזרוע החוקתית של מדינת ישראל, על העבודה הנהדרת, על העמל הקשה שהם עושים ומשקיעים כדי שמדינתנו האהובה תהיה מדינה פורחת ותיתן לכל יהודי הרגשה שאנחנו חיים, שיש לנו מדינה והמדינה הזאת תמיד תהיה עוגן ומקום לכל העם היהודי ולכל יהודי באשר הוא.

מיכאל צ'לנוב: הייתי רוצה להדגיש דבר מאוד חשוב.

מיכאל צ'לנוב: הוועדה בה אנו מתארחים היום, בראשה עומד מר מיכאל נודלמן.

מיכאל צ'לנוב: מר נודלמן הוא לא סתם נציג של הכנסת שלנו אלא הוא בדיוק הכתובת שלנו ואנחנו פונים אליה כל פעם שיש לנו צורך בכך.

מיכאל צ'לנוב: הרבה מחברי הקונגרס שלנו הם מקהילות ברית-המועצות לשעבר שבמשך 20 השנה האחרונות חשו שינויים דרמטיים שאין כמוהם.

מיכאל צ'לנוב: כאן אני רוצה לפנות לכל חברי הכנסת שבאו מאותן מדינות ועברו דרך לא קלה כדי לתפוס את מקומם בכנסת ישראל.

מיכאל צ'לנוב: אנחנו קשורים לאו דווקא בקשר בל ינותק משום שיש לנו גורל משותף אלא אנחנו שייכים לאותו עם.

מיכאל צ'לנוב: כמובן יש לנו גם דברים מעשיים.

מיכאל צ'לנוב: מר משקביץ, נשיא הקונגרס, כבר אמר מספר דברים מאוד חשובים כמו שדרות והעזרה לישראל בזמן המלחמה.

מיכאל צ'לנוב: אני רציתי להוסיף גם את העבודה היום יומית המעשית שקשורה לאו דווקא לכל הקהילות במדינות ברית-המועצות לשעבר אלא למדינות כמו הודו, כאשר 90 אחוזים מיהודי הודו כבר גרים בישראל.

מיכאל צ'לנוב: מאוד חשוב שבעזרתך, מר נודלמן, ואנחנו מאוד מעריכים אותה, לעשות דברים מאוד מעשיים וליצור קשרים מעשיים כי הקשרים האלה הם שיתוף הפעולה בינינו לביניכם.

מיכאל צ'לנוב: גם הפזורה היהודית עוברת שלב מסוים של ארגון עצמי מחדש וכל זה יכול להיות רק כאשר כל הקהילות היהודיות יכירו במרכזיותה של מדינת ישראל עבור העולם היהודי.

מיכאל צ'לנוב: אנחנו שותפים בפעולה אבל מרכזיותה של ישראל היא ללא עוררין.

מיכאל צ'לנוב: לכן תמיד נשמח לעזרתכם.

מיכאל נודלמן: בזמן מלחמת לבנון השנייה, בהזמנת הקונגרס, אני וחבר הכנסת יוסף שגל ביקרנו באוקראינה, ברוסיה.

מיכאל נודלמן: באותו זמן התקיימה שם הפגנה שהשתתפו בה 10,000 אנשים ואתם צריכים לדעת שזה לא כל כך פשוט לקיים בקייב הפגנה עם 10,000 אנשים.

מיכאל נודלמן: אנחנו הופענו בטלוויזיה, ברדיו ובכל כלי התקשורת וסיפרנו מה קורה בישראל.

מיכאל נודלמן: סיפרנו על החיילים שלנו ועל האזרחים שלנו.

מיכאל נודלמן: המלחמה נגמרה, אבל זה לא סוף הסיפור.

מיכאל נודלמן: עכשיו סוריה, גם לבנון, גם חיזבאללה בלבנון, גם חמאס בעזה מאיימים עלינו וכל הזמן מדברים על מלחמה נוספת.

מיכאל נודלמן: אנחנו עומדים בכוננות.

מיכאל נודלמן: יש לנו עכשיו שר ביטחון חדש, אדם שמבין בביטחון ובמלחמות, אהוד ברק, ויש לנו צבא חזק.

מיכאל נודלמן: זה לא מספיק ולכן אנחנו צריכים תמיכה שלכם, ואפילו לא בכסף, אלא בתמיכה רגשית.

מיכאל נודלמן: תמיד מדברים על כך שידידים בגולה חושבים על ישראל, אבל יש ידידים שלא רק חושבים אלא עושים ופועלים בכל הדברים שקשורים ביחסים בין הגולה, בין היהודים באזור שלכם לישראל.

מיכאל נודלמן: תמיד נזכור איך עזרתם ואיך תמכתם בנו בקרב שלנו מול אויבי מדינת ישראל ומול אויבי היהודים.

יוסף שגל: אדוני היושב-ראש, חברי הקונגרס, חמש שנים זה עוד לא יובל, אבל אם נתחשב בדרמטיות של האירועים בהם אנחנו חיים, אני חושב שחמש שנים זה ממש שלב היסטורי.

יוסף שגל: היה לי העונג והכבוד לקחת חלק פעיל באחד מהפעילויות של הקונגרס וזה אולי מאפיין את כל הפעילות שלכם.

יוסף שגל: הייתי במשימת הסברה כיצד פרצה מלחמת לבנון השנייה כאשר כל הדיווחים בכלי התקשורת במערב וגם במזרח היו מעוותים.

יוסף שגל: אתם צריכים להבין שלגבי מדינת ישראל, כל פעם שמתייחסים לישראל, יש חומר שמודפס בעמוד הראשון בעיתון אבל איש לא טורח להסביר באמת ולעומק מה קורה כאן, ולאו דווקא בכלי התקשורת המערביים אלא גם בכלי התקשורת בברית-המועצות לשעבר.

יוסף שגל: ראיתי כמה האנשים לא יודעים כלום.

יוסף שגל: לפעמים הם שואבים את המידע מכלי התקשורת ואז יש להם דעה מעוותת על ישראל.

יוסף שגל: היינו באוקראינה, בקייב, ולאחר מכן טסתי למוסקבה וראיתי את ההבדל.

יוסף שגל: אלה אותם אנשים אבל יש להם כלי תקשורת אחרים.

יוסף שגל: אני חושב שאחד הדברים החשובים ביותר שאנחנו יכולים לעשות והקונגרס יכול לעשות – ויש לו פוטנציאל אדיר לעשייה – זה דווקא קונטרה פרופגנדה.

יוסף שגל: צריך לעשות את זה בכל מיני פורמאטים.

יוסף שגל: חייבים לספר לאנשים מה הולך.

יוסף שגל: אנחנו לא מדינה חלשה, אנחנו מדינה חזקה, אין לנו צורך בעזרה מיוחדת, אבל תמיכה בכלי התקשורת, הסברה, להסביר מה באמת קורה, מלחמה עם הסטנדרטים הכפולים, זה בדיוק מה שאנחנו צריכים.

יוסף שגל: אנחנו צריכים בני ברית.

יוסף שגל: אנחנו לא רוצים שאנשים יצעקו ישראל ישראל, אלא אנחנו רוצים שתהיה להם אינפורמציה, מידע מהימן ואז האנשים יגיעו למסקנות הנכונות.

יוסף שגל: אני אומר את זה מקרב לבי, גם כחבר כנסת וגם כיהודי.

יוסף שגל: אני מודה למר משקביץ ולקונגרס על העבודה הרצינית שלכם.

יוסף שגל: אני חושב שאתם תקבלו תמיכה בלתי מסויגת גם מהכנסת וגם מכל העם שלנו עבור מילת האמת שאתם נושאים ועל כך שאתם מביאים לכל המקומות הנידחים את דבר ישראל.

יוסף שגל: אני רוצה לברך אתכם לרגל חמש השנים.

יוסף שגל: תרגישו במדינת ישראל כאילו אתם בביתכם.

יוסף זיסלס: חברים יקרים, מאוד קשה להוסיף דברים על הדברים החשובים שנאמרו כאן, אבל אדגיש רק מספר דברים ואומר מה עשינו לפני שעשינו לישיבה וכיצד הגענו עד הלום לרגע שאנחנו יושבים ביחד עם ועדת העלייה.

יוסף זיסלס: רובנו ככולנו שנמצאים כאן אנשים ש-40 שנים מתפללים לניצחון ישראל וישראל תמיד בלבנו, במחשבותינו, בחיינו, ויש לנו מקום חם בלב כלפי ישראל.

יוסף זיסלס: יש אנשים שזוכרים את מלחמת סיני כאשר שידור מישראל הסביר שיש לנו מדינה יפה ושהיום המדינה עוברת זמנים קשים.

יוסף זיסלס: 40 שנים אנחנו חשים חום כלפי ישראל.

יוסף זיסלס: תמיכה בישראל זה דבר מאוד חשוב בשבילנו.

יוסף זיסלס: זה לאו דווקא אותן פעילויות אותן אנחנו עושים בזמן האחרון משום שיש אפשרות לעשות במדינות ברית-המועצות לשעבר וגם באירופה.

יוסף זיסלס: אנחנו צריכים לעשות הרבה.

יוסף זיסלס: יש לנו קשרים טובים בכל המדינות בהן אנחנו חיים, גם עם אנשי פרלמנט, גם עם חברי הממשלה, גם עם אנשים בעלי השפעה ואנחנו צריכים לעשות הכול במשך החיים שלנו כדי שגם אנחנו וגם האנשים מסביבנו, שיש להם השפעה גם בכלכלה, גם בכלי התקשורת, גם בחיים הציבוריים, שהם הם יעשו הכול כדי שמדינת ישראל תהיה מדינה פתוחה והמדינה שלנו תגיע לכל בית באותן מדינות.

יוסף זיסלס: כמובן שיש לנו חששות עוד מזמן הסובייטים, אבל אנחנו חייבים היום להתעלות מעל עצמנו.

יוסף זיסלס: אותו חלק מהחיים שנשאר לנו אנחנו חייבים להעביר כך שיגרום תועלת למדינת ישראל.

יוסף זיסלס: היום בהרבה מדינות בהן אנחנו חיים זה מאוד אפשרי משום שהמדינות הן מדינות דמוקרטיות.

יוסף זיסלס: נכון, יש מדינות שזה בלתי אפשרי, אבל כל אחד מאתנו מבין כיצד צריך לפעול בכל מדינה ומדינה כדי להביא את דבר ישראל לאוכלוסייה שם.

יוסף זיסלס: עד מלחמת לבנון השנייה עברנו דרך ארוכה ואנחנו תומכים במדינת ישראל, ואנחנו רוצים שהתמיכה תהיה מאוד מאוד אקטיבית.

יוסף זיסלס: חבר הכנסת נודלמן דיבר על תמיכה שקיבלנו, אבל זה לא רק אותם 10,000 יהודים שיצאו להפגנת תמיכה בישראל, אלא אנחנו צריכים גם לעמוד נגד פרץ הטרור ואלה הדברים שאנחנו חייבים לעשות, עשינו וזה מקור גאוותנו.

יוסף זיסלס: אנחנו צריכים לשאוף קדימה.

יוסף זיסלס: זה דבר מאוד חשוב משום שהסולידריות עם מדינת ישראל מאחדת את כל הארגונים היהודים שלנו.

יוסף זיסלס: גם בתוכנו יש חילוקי דעות, אבל בנושא התמיכה במדינת ישראל אין לנו שום חילוקי דעות וכולנו בדעה אחידה.

יוסף זיסלס: יש לנו ישראל אחת, אין לנו מדינה אחרת ואנחנו צריכים לתת למדינה הזאת הכול.

יוסף זיסלס: אף על פי שיש לנו חילוקי דעות בנושאים מסוימים, אנחנו מאוחדים בתמיכה בישראל.

יוסף זיסלס: הייתי רוצה שההיסטוריה שלנו תהיה מלאה בדוגמאות של שיתוף פעולה ושנהיה מאוחדים בקהילות שלנו.

מיכאל נודלמן: בישיבה עכשיו משתתפים חברי הכנסת יולי אדלשטיין, זאב אלקין ויוסף שגל.

מיכאל נודלמן: אני נותן את רשות הדיבור לעוזר שר הרווחה והשירותים החברתיים.

אריק קפלן: אני מודה ליושב-ראש הוועדה, לחבר הכנסת נודלמן, על היוזמה לארח את חברי הקונגרס.

אריק קפלן: אני חושב שזה מאוד מאוד חשוב.

אריק קפלן: מעבר לזה שהם באים לכנסת, אנחנו נחשפים ליוזמה המאוד חשובה הזאת ולאירוע המאוד חשוב הזה שיש לו תפקיד חשוב מאוד בעם היהודי בחלק האירו-אסייתי של העולם.

אריק קפלן: שמעתי את הדברים שנאמרו כאן, ראיתי את הסרט וזה היה מאוד מרגש לראות את הפעילות שנעשתה בזמן המלחמה.

אריק קפלן: השר הרצוג ביקש ממני באופן אישי לבוא לוועדה ולומר לכם תודה רבה על כל מה שאתם עושים.

אריק קפלן: אנחנו חושבים שיש לנו תפקיד מאוד מאוד חשוב, גם בהסברה, בעיקר בהסברה של מה שקורה במדינת ישראל ובעיקר בתקופות האלה בה כלי התקשורת לא כל כך מפרגנים ולא כל כך מבינים מה עובר על המדינה שכל יום נופלות בה קטיושות.

אריק קפלן: מעבר לתפקיד החשוב של ההסברה יש לכם תפקיד חשוב בפוליטיקה המקומית וכך אתם יכולים לעזור לנו, למדינת ישראל, כדי שהחלטות לא טובות לא יעברו.

אריק קפלן: התפקיד הכי חשוב הוא שאתם ממשיכים לשמור ולשמר את המסורת של העם היהודי, לסייע לקהילות היהודיות שנשארו במדינות האלה להמשיך להתפתח למרות שבסופו של דבר אנחנו מקווים לראות את כולכם פה בישראל.

אריק קפלן: תודה רבה לכולם ובהצלחה.

אריק קפלן: אנחנו מקווים שגם תיהנו בישראל.

מיכאל נודלמן: תודה לשר הרווחה, יצחק הרצוג, ותודה על השתתפותך בישיבה.

מיכאל אוסטרך: אדוני היושב-ראש, חברי הכנסת, עמיתיי היקרים.

מיכאל אוסטרך: אני יכול לחלוק אתכם באותו ניסיון שקיבלתי כאשר באוגוסט שנה שעברה, יום וחצי הייתי בישראל כדי לראות את המקומות שם נפלו הפגזים.

מיכאל אוסטרך: ביקרתי חיילים בבית החולים ואחרי כן ראינו במו עינינו מה עובר על מדינת ישראל.

מיכאל אוסטרך: כאשר חזרנו לחוץ לארץ פניתי לסוכנות חדשות שם ואמרתי שהייתי בישראל, יש לי תמונות ואני מוכן להופיע בפני העיתונאים.

מיכאל אוסטרך: מאוד מעניין שהם הסכימו לכך, אבל אתם יודעים שהם צריכים לקבל הסכמה ממוסקבה, מהסוכנות הראשית.

מיכאל אוסטרך: אחרי יומיים הם ארגנו מסיבת עיתונאים אליה הגיעו עיתונאים רבים גם מהטלוויזיה, גם מהרדיו ומהעיתונות הכתובה.

מיכאל אוסטרך: הכנתי שקופיות והראיתי להם מה באמת קורה במדינת ישראל, תמונות שאף פעם לא היו על מסכי הטלוויזיה ברוסיה.

מיכאל אוסטרך: ראינו את כל התוכניות בתחנות הטלוויזיה ברוסיה וראינו תמונה מעוותת.

מיכאל אוסטרך: תמיד אנחנו אומרים שאנחנו מפסידים במלחמת ההסברה.

מיכאל אוסטרך: ישראל חייבת לעבוד ולפעול יותר באופן אקטיבי.

מיכאל אוסטרך: כל העיתונאים שראו את אותם דברים שאני ראיתי, הם שאלו שאלות רבות והיה נראה שדווקא קיימת הגישה הפוזיטיבית למה שקרה כאן.

מיכאל אוסטרך: אף אחד לא דיבר שם על התוקפנות של ישראל, אף אחד לא אמר שישראל עושה דברים לא חוקיים, כל האנשים התעניינו כיצד חיים בארץ אזרחי ברית-המועצות לשעבר, האם ביניהם יש פליטים, האם יש ביניהם אנשים שנפגעו וכן הלאה וכן הלאה.

מיכאל אוסטרך: בסופו של דבר, אחרי שעה בטלוויזיה המקומית שם הראיתי את כל התמונות, אנשים ראו באופן מעשי מה היה בישראל ופורסמו שני מאמרים גדולים בשני עיתונים גדולים והכתבות מופיעות גם באתר האינטרנט.

מיכאל אוסטרך: הפלשתינאים כמובן מיד נתנו תגובה ואמרו עלי דברי בלע.

מיכאל אוסטרך: הם אמרו שבאתי לכנסת והכנסת נתנה לי הנחיות מה לעשות.

מיכאל אוסטרך: אנחנו צחקנו עם מר נודלמן כי אנחנו לא צריכים לקבל הנחיות, כי מה שאנחנו עושים אנחנו עושים לפי השקפתנו, לפי הבנתנו המוצדקת שצריך לדבר אמת, כי ללא אמת אתה לא תשיג שום תוצאה חיובית.

מיכאל אוסטרך: אף על פי שכל הפוליטיקאים שם משחקים כל מיני משחקים, לאנשים הפשוטים יש גישה אחרת והבנה אחרת לישראל בת זמננו.

מיכאל אוסטרך: כולם חשים איזושהי סימפאטיה לישראל.

מיכאל אוסטרך: חשתי את זה משום שיש לי גם חברים מוסלמים וצ'צנים.

מיכאל אוסטרך: הם באו אלי ואמרו לי אולי אני אזמין אותם והם ילכו לישראל כדי להגן עליה מפני הבנדיטים.

מיכאל אוסטרך: אתה לא יכול אפילו לחשוב על הצעה כזאת לפני 15 שנים , אבל השקפות העולם של האנשים השתנו ואני חושב שחלק נכבד מהעבודה שלנו הוא הדברים שאנחנו עושים ברמה של הקונגרס האירו-אסייתי.

מיכאל אוסטרך: זה מאוד חשוב לעתידנו.

מיכאל אוסטרך: תודה רבה לכם ואנחנו נמשיך בפעילותנו הלאה.

יולי יואל אדלשטיין: אדוני היושב-ראש, אני מצטרף לכל המברכים על היוזמה.

יולי יואל אדלשטיין: לאורחים אני יכול לומר שמטבע הדברים אנחנו בוועדת העלייה והקליטה לרוב מטפלים בבעיות, מעלים לסדר היום בעיה ומנסים בכוחותינו הדלים לפתור אותה.

יולי יואל אדלשטיין: נעים לשמוע דיווח על פעילות ענפה שמתבצעת ובוודאי שנעים לראות שיש אנשים שלא מתוך איזשהו תפקיד שמישהו הטיל עליהם אלא מתוקף כך שהם נטלו על עצמם עושים כמיטב יכולתם לטובת המטרות שהועלו כאן.

יולי יואל אדלשטיין: אני חייב לומר מעדות אישית שאת הפעילות של יושב-ראש הקונגרס, מר משקביץ, הכרתי עוד לפני שהארגון הזה קם.

יולי יואל אדלשטיין: לפני שבע שנים הייתה לי הזכות לעמוד בראש משלחת הכנסת לקזחסטאן וכבר שם בפעם הראשונה ראיתי את הפרויקטים השונים בתחום יהדות וחינוך יהודי ומאוד התרשמתי, אבל ודאי עכשיו אין מה להשוות, הארגון והאנשים שפועלים בתוכו שאת חלקם אני מכיר 25 שנה ואולי אפילו יותר במקרים מסוימים.

יולי יואל אדלשטיין: אני חושב שהפעילות הזאת עכשיו היא פעילות הרבה יותר ענפה, הרבה יותר ממוקדת, ומה שחשוב לי לפחות - כמי שמצד אחד הוא ישראלי וציוני בלי להתבייש, אבל מצד שני גם מבין את החשיבות של הפעילות בתפוצות והקשר עם התפוצות – אני חושב שהשילוב הזה שאנחנו רואים, גם השקעה בישראל, גם בעתות מצוקה, שזה חשוב, בעקבות מלחמת לבנון השנייה, אבל גם ביום יום, וגם פרויקטים מיוחדים וקטנים כביכול, אבל גדולים, כמו ההורים של החיילים שהגיעו וראינו אתמול והתרגשנו בעצרת של הסוכנות.

יולי יואל אדלשטיין: אני חושב שכל הדברים האלה מעידים על כך שהקו הוא קו נכון.

יולי יואל אדלשטיין: גם פיתוח ופעילות בתפוצות אבל עם הפנים לישראל וישראל כמטרה וישראל כמרכז.

יולי יואל אדלשטיין: אני מברך על כך ואני מבקש להמשיך.

יולי יואל אדלשטיין: אני חושב שברשות יושב-ראש הישיבה והחברים שנמצאים כאן, אני חושב שאנחנו יכולים לומר שאנחנו נעמוד לרשות

יולי יואל אדלשטיין: כם בפרויקטים השונים, במה שאתם עושים בארץ.

יולי יואל אדלשטיין: מבחינתנו זאת תוספת חשובה לכל הפעילות בתחום.

יולי יואל אדלשטיין: גם עלייה, גם קליטה, גם רווחה ודברים רבים שאני בטוח שאתם יכולים לתרום להם.

יולי יואל אדלשטיין: תודה רבה ובהצלחה.

זאב אלקין: אדוני היושב-ראש, אני חייב לומר שאני מרגיש את עצמי קצת לא בנוח כי אנחנו כאן בישיבה שמטרתה בעיקר חגיגית ודברי הברכה החגיגיים שלי לאנשי הקונגרס כבר מסרתי אתמול בבוקר בפתיחה.

זאב אלקין: אני לא אחזור עליהם כאן אלא אומר פרט אחד מאותם דברי הברכה והאיחולים שאיחלתי להם.

זאב אלקין: אני חושב שחשוב שתירשם בפרוטוקול של הכנסת העובדה שאתמול וגם היום הרגשתי איזושהי תחושת מיוחדת שאתה מארח חברים אמיתיים.

זאב אלקין: אני לא אשכח את תגובת הקונגרס בתגובתו בקיץ שעבר בימי המלחמה, עת היה בין הראשונים שקפץ ולא עשה חישובים לכאן ולכאן כמו שעשו כמה ארגונים יהודים אחרים לפני שהתייצבו לצידה של ישראל ולא תמיד התייצבו במלוא העוצמה.

זאב אלקין: כאן מגיע להם באמת כל הכבוד ולכן יש גם הצדקה רבה, ואני מברך אותך אדוני היושב-ראש על ההחלטה לקיים את הישיבה הזאת במתכונת החגיגית.

זאב אלקין: בהמשך לדבריו של ידידי חבר הכנסת אדלשטיין הייתי מציע לנסות לנצל את הישיבה הזאת מעבר לטקס ולמעמד החגיגי.

זאב אלקין: בישיבות שלנו בשנה האחרונה, מדי פעם – לא הקדשנו לזה מאמצים מיוחדים – עלתה תהייה בקרב חברי הכנסת בוועדה האם מדינת ישראל מצד אחד והתנועה הציונית העולמית והסוכנות שהיא כלי ביצוע מחד שני לא מקלים ראש בפעילות הציונית ובפעילות היהודית בחלק הזה של העולם, בחלק האירו-אסייתי, דהיינו, ארצות ברית-המועצות לשעבר וארצות אסיה וארצות מזרח אירופה.

זאב אלקין: לעתים הבענו כאן דברי ביקורת או הסתייגות או תהייה האם המעבר להשקעה המסיבית אך ורק במערב אירופה וארצות-הברית, האם זה מעשה נכון או לא נכון.

זאב אלקין: אני הייתי מאוד שמח אם ננצל את המפגש הזה כדי לשמוע מהאורחים שלנו את עמדתם, האם לדעתם אנחנו כמדינת ישראל או הגורמים שנחשבים מזוהים עם מדינת ישראל, קרי, הסוכנות היהודית, האם אנחנו עושים כל מה שעלינו לעשות כדי לפתח את הדיאלוג הזה ששני הצדדים צריכים את הקשר, גם התפוצה וגם אנחנו כמדינה.

זאב אלקין: אז אולי נצא מהישיבה הזאת לא רק עם דברי שבח על העבר אלא גם עם רעיונות לקראת העתיד.

מיכאל נודלמן: אנחנו כנסת דמוקרטית וכל אחד שרוצה לדבר, יכול לדבר.

גורם בטיאשווילי: אני מגרוזיה.

גורם בטיאשווילי: הייתי רוצה שתשימו לב לדבר אחד.

גורם בטיאשווילי: אתמול שמענו את הדיווח של מר אלכסנדר משקביץ ואחר כך שמענו מה אומר מר שמר לגבי העבודה שעשינו במשך קיום הקונגרס.

גורם בטיאשווילי: אנחנו היינו מאוד מרוצים מפעילותו של הקונגרס, אבל היה שם נושא אחד שמשך תשומת לבי ועכשיו אנחנו נעבוד על הנושא הזה.

גורם בטיאשווילי: אנחנו רוצים לטפל בילדים מחדרה.

גורם בטיאשווילי: הקהילה היהודית של גרוזיה וקונגרס יהודי גרוזיה, תמיד יהיו לידכם ואנחנו לא כל כך רחוקים מישראל ויש לנו מספר מקומות נופש שאתם יכולים להשתמש בהם.

גורם בטיאשווילי: הרבה מכם יודעים על העלייה של יהודי גרוזיה ורוב הנוכחים כאן יודעים מה היה תפקיד המכתב של 18 משפחות מ-1970.

גורם בטיאשווילי: אחר כך קיימנו שביתת רעב במוסקבה, קילומטר וחצי מהקרמלין.

גורם בטיאשווילי: ליהדות גרוזיה יש תפקיד נכבד בפריצת שערי ברית המועצות והעלייה ההמונית וכולם יודעים זאת.

גורם בטיאשווילי: אתמול בישיבה משותפת עם הסוכנות ראינו את הסרט על העלייה.

גורם בטיאשווילי: אחרי הצפייה בסרט, לא יכולתי לסגור את הטלפון – אף מילה וחצי מילה על יהודי גרוזיה, אין אפילו תמונה אחת על תפקידם של יהודי גרוזיה בפריצת שערי ברית-המועצות ואיש לא אמר מילה, מה גם שלפני זמן מה עשינו סרט "אם אשכח ירושלים".

גורם בטיאשווילי: יחס כזה, אני חושב שהוא לא מועיל לכל העניין שלנו.

בוריס שפירא: אני יושב-ראש הקהילה היהודית של קירגיסטאן.

בוריס שפירא: אני השכן הקרוב ביותר של קזחסטאן ואני כמובן הייתי אחד ממייסדי הקונגרס.

בוריס שפירא: את אלכסנדר אנטונוביץ אני מכיר מילדות.

בוריס שפירא: עבדתי עוד עם אביו ואני תלמידו של אביו שהוא בעל עולמי והיום אני מאוד שמח שאלוהים נתן לי את הזכות לקחת חלק פעיל בישיבה הזאת, מה גם שהיא מתקיימת בבירת ישראל, מה גם שהיא מתקיימת בלב העם שלנו – בכנסת.

בוריס שפירא: הכנסת מהווה מרכז העם היהודי.

בוריס שפירא: הייתי רוצה להסב את תשומת לבכם למספר דברים שאמר אתמול אלכסנדר אנטונוביץ.

בוריס שפירא: אנחנו חיים במדינות מוסלמיות, דבר שנותן לנו גוון מסוים לפעילות שלנו ואותה עבודה שאלכסנדר אנטונוביץ עשה.

בוריס שפירא: הוא פנה לכל המדינות המוסלמיות מסביב.

בוריס שפירא: הייתי בוועידה הראשונה כאשר היו נציגים של הקהילות האמריקאיות ואני חושב שהדבר הזה, האספקט הזה של הפעולה של הקונגרס שאנחנו חייבים לחיות יחד עם העולם המוסלמי, שאין בינינו מדבריות שאין אפשרות לחצות אותן, אני חושב שזה היבט מאוד חשוב בעבודה שלנו.

בוריס שפירא: כל ההנהגה שלנו, אני חושב שבקו הזה אנחנו חייבים להמשיך.

בוריס שפירא: זה קו שאלוהים נתן לנו את הדרך ואנחנו חייבים לעבור בה.

בוריס שפירא: כולכם מבינים שזה לא עניין של ההתנגדות בין הציביליזציה המוסלמית לציביליזציה המערבית אלא אנחנו צריכים למצוא איזושהי דרך משותפת ומי ייתן ונמצא את הדרך המשותפת הזאת.

בוריס שפירא: אני מאוד מודה לפרופסור נודלמן, לחברי הכנסת אדלשטיין ואלקין.

בוריס שפירא: שמעתי רבות אודותיכם ואני מאוד שמח לראות אתכם.

בוריס שפירא: יש לנו קהילה קטנה.

בוריס שפירא: יש לנו בסך הכול אלפיים אנשים אבל אנחנו מאוד מלוכדים ואני אספר לקהילה בכל מילה ובכל פרט על מה שהיה כאן בארץ, דבר שיחזק אותה.

בוריס שפירא: אנחנו נמשיך בדרך הזאת גם בעתיד.

מיכאל נודלמן: אני רוצה לברך את הקהילה הקטנה שלנו.

מיכאל נודלמן: מי ייתן שתתחזק הקהילה ויתחזקו כל יהודי קירגיסטאן.

קריאה: אני יושב-ראש הקהילה בארמניה.

קריאה: בלבנון מתגוררת הקהילה הארמנית הגדולה ביותר וכאשר בשנה שעברה חזרתי מישראל שהייתה נתונה להרעשה – חיפה ומקומות אחרים – שמעתי שהארמנים, הפליטים מלבנון, דיברו נגד מה שקרה בלבנון.

קריאה: הם לא כעסו על ישראל אלא כעסו על גורלם המר.

קריאה: ביוזמתי אנחנו ארגנו שולחן עגול והוא שודר בשידור ישיר.

קריאה: הראיתי את התמונות ודיברנו על האמת לאמיתה.

קריאה: היו שם גם ארמנים שהם פליטים מלבנון ואף אחד מהארמנים לא אמר מילה רעה על ישראל.

קריאה: אנחנו היינו אותו אמצעי שדיבר על האמת של ישראל.

קריאה: אמרנו שישראל לא רצתה את המלחמה.

קריאה: אותה אינפורמציה שהבאנו מישראל, זה דבר מאוד חשוב.

קריאה: יש לנו בקשה.

קריאה: אנא, תמשיכו.

קריאה: אנחנו נמשיך יחד אתכם בפעילות אינפורמטיבית.

קריאה: יש לנו עיתון, יש לנו אתר, ורק בעזרת מר בשקביץ וכל הקונגרס שלנו יש לנו גם אפשרות כלכלית.

קריאה: אנחנו מפיצים את החומר שלנו לאו דווקא בין יהודי ארמניה אלא לכל העולם ועושים זאת לטובת ישראל.

קריאה: תודה רבה.

קריאה: אנחנו מאוד מקווים שנמשיך את הפעילות הברוכה.

ליה שמטוב: אני מברכת את המשלחת שהגיעה אלינו ומבקרת אצלנו בכנסת.

ליה שמטוב: בהזדמנות זאת אני רוצה להודות גם לפרלמנט האוקראיני ולחברי הפרלמנט שבשנה שעברה בזמן המלחמה הגיעו לכאן ואנחנו שלחנו יותר מ-60 ילדים לקייטנה באוקראינה.

ליה שמטוב: אלה ילדים מנהריה, מחצור, מחיפה, מקריית שמונה וממעלות.

ליה שמטוב: הילדים בילו שבועיים באוקראינה.

ליה שמטוב: גם הקהילה היהודית וגם חברי הפרלמנט שם הצליחו להוציא אותם מהטראומה בה הם היו נתונים.

ליה שמטוב: בהזדמנות זו אני רוצה להודות לקהילה היהודית בארצות-הברית, בבוסטון, שהגיעה בקיץ הקודם וחילקו המחאות לחיילים שלנו שנפצעו במלחמה.

ליה שמטוב: זה היה מאוד מרגש.

ליה שמטוב: הם ממשיכים עד היום לאסוף את הכסף ואני יודעת שבימים אלה קבוצה מבוסטון מגיעה לישראל.

סוזנה גויכמן: אני יושבת-ראש ארגון בלוק של ארגוני העולים שמייצג בארץ עולים מחמש מדינות ומהווה ארגון גג לארגוני עולים מחמש מדינות: רוסיה, אוקראינה, בילארוס, מולדובה, מרכז אסיה וקזחסטאן.

סוזנה גויכמן: אנחנו מאוד מודים לכם שאפשרתם לנו להשתתף בישיבה חגיגית זאת.

סוזנה גויכמן: אנחנו מרגישים כשותפים אמיתיים לדרך שלכם ולכל שיתוף הפעולה והעזרה שהושטתם לישראל בשעות הקשות שלה.

סוזנה גויכמן: ארגוני העולים בארץ התחילו להרגיש שאם הם יותר מדי ארגונים עם דעות מאוד מפוזרות ומגוונות, אנחנו מאבדים את היכולות שלנו לפעול ומאבדים מהכוח שלנו.

סוזנה גויכמן: לכן ארגוני חמש ארצות התאחדו והקימו ארגון גג כאשר המגמה שלנו היום היא לאחד גם את יתר ארגוני העולים ממדינות ברית-המועצות לשעבר.

סוזנה גויכמן: אנחנו מקווים שביחד נהיה שותפים אמיתיים לדרך שלכם ונסייע לכם דרך הארגון שלנו שמייצג היום פחות או יותר קרוב לחצי מיליון עולים שהגיעו לארץ מחמשת המדינות האלה.

סוזנה גויכמן: אנחנו מקווים מאוד להיות שותפים אמיתיים ומודים לכם מאוד על כל מה שאתם עושים עבורנו.

קריאה: תודה רבה על האפשרות להגיע לכאן.

קריאה: השתתפתי בפעילות לפני שנה.

קריאה: מה שראינו, היה נורא.

קריאה: אתמול דיבר מר משקביץ לגבי המידע.

קריאה: לפני כמה חודשים הייתי בשדרות עם המשלחת ואת מה שראיתי העברתי הלאה.

קריאה: אנחנו תמיד זוכרים את החובה הקדושה שלנו.

קריאה: אנחנו תמיד תומכים בישראל.

קריאה: עם ישראל חי.

ודים פולנסקי: כבוד היושב-ראש, כבוד חברי הכנסת, אנחנו חוגגים חמש שנים.

ודים פולנסקי: אני רוצה שוב להיזכר באותה נסיעה לישראל בזמן מלחמת לבנון השנייה.

ודים פולנסקי: כאשר חזרתי לסנט-פטרבורג, יש לנו בית תרבויות של כל הלאומים, יש לנו מאה לאומים ומאה דתות, סיפרתי שם על הנסיעה לכאן.

ודים פולנסקי: יש לנו הרבה אנשים ממדינות מוסלמיות ולא מעט תומכים בערבים אבל חשתי שהרבה אנשים דווקא לצד ישראל.

ודים פולנסקי: אנחנו צריכים לעסוק במלחמת האינפורמציה.

ודים פולנסקי: רוסיה מראה בטלוויזיה דברים אלימים ואנחנו כאן כמובן מפסידים.

ודים פולנסקי: ככל שנשתדל לעשות את הפעילות הזאת והאמת היא תמיד תוצאה של הדיאלוג.

ודים פולנסקי: אנחנו עושים מכבייה מספר 12 של מדינות ברית-המועצות לשעבר וארצות מזרח אירופה ומגיעות משלחות מאוקראינה וממקומות אחרים.

ודים פולנסקי: יש לנו קהילה מכובדת וכל יום אנחנו יוצאים בתהלוכה עם דגל ישראל והאחים שלנו ממקומות שונים תומכים בנו.

ודים פולנסקי: אני רוצה שוב לברך אתכם ולומר לכם תודה רבה.

סוניה מיכאלי: אני מדענית ראשית במשרד לקליטת העלייה ואחראית על המדיניות ואסטרטגיה של המשרד לפוליטיקה ופעילות במדינת ישראל עם עולים חדשים.

סוניה מיכאלי: דיברו הרסה מאוד על פריסה ועל תקשורת, ומה שחשוב בתקשורת אלה נתונים סטטיסטיים.

סוניה מיכאלי: אני כמדענית ראשית דואגת לקבל נתונים סטטיסטיים ולכן יש לי שאלה ובקשה.

סוניה מיכאלי: אני יודעת מה נשמע בהמשך.

סוניה מיכאלי: מחקרים היום לא באופנה, מדע היום לא באופנה, לבדוק ולנתח, כולם רוצים לקבל סטטיסטיקה, כולם רוצים לקבל נתונים.

סוניה מיכאלי: לי מאוד חשוב לדעת איך יהודים במדינות משם באתם חיים, איך הם מחנכים את הילדים שלהם, איך הם מגדלים את הילדים שלהם, איך הם מגיעים למקצועות בהם הם עוסקים.

סוניה מיכאלי: כדי שהילדים שלנו ימשיכו להבין אחד את השני, כמו שאנחנו יושבים כאן ומבינים אחד את השני, אנחנו צריכים את הנתונים.

סוניה מיכאלי: האם קיים איזשהו מכון למחקר שבודק?

סוניה מיכאלי: יהודים מברית-המועצות מ-15 מדינות, ידענו ואנחנו יודעים.

סוניה מיכאלי: התנהגויות במשפחה, אנחנו יודעים את השוני.

סוניה מיכאלי: כולם יהודים אבל עדיין כאשר במדינת ישראל רוצים לטפל במשפחות, בצעירים, בילדים, בחיילים, עדיין יש קושי.

סוניה מיכאלי: אם קיימים נתונים, אני אשמח מאוד לקבל, ואם לא קיים, אשמח לשתף פעולה כדי באמת לבנות איזשהו מודל לבדיקה, מודל משותף, כך שכאשר נדבר על נתונים, נדבר על אותם דברים.

ויקטוריה מוצ'לובה: חברים נכבדים, אני עובדת במכון שחוקר את תולדות העם היהודי והספרות.

ויקטוריה מוצ'לובה: אנחנו קשורים עם האוניברסיטאות בכל רחבי ברית-המועצות לשעבר.

ויקטוריה מוצ'לובה: אני כאן כדי לומר עוד היבט אחד חשוב עליו דיברנו וזאת השכלה יהודית וחינוך יהודי.

ויקטוריה מוצ'לובה: אם אנחנו נדבר ברמה הגבוהה, זאת אוניברסיטה וזה מאוד חשוב, והקונגרס האירו-אסייתי מאוד תומך במחקרים אבל הדרך היא דרך ארוכה.

ויקטוריה מוצ'לובה: כל שנה אנחנו שולחים את התלמידים הטובים שלנו שילמדו שנה באוניברסיטה העברית בירושלים.

ויקטוריה מוצ'לובה: לפני שנה הכנו קבוצה שמנתה 30 צעירים ולא כולם יהודים.

ויקטוריה מוצ'לובה: אנחנו חוקרים ואנחנו חשבנו ש-30 אנשים לא יגיעו לארץ בגלל המלחמה, אבל האנשים שאיכשהו שייכים לעם היהודי הגיעו לכאן ללמוד בישראל.

ויקטוריה מוצ'לובה: בסופו של דבר אנחנו מאוד מעריכים ותומכים בקונגרס האירו-אסייתי.

ויקטוריה מוצ'לובה: תודה.

מיכאל נודלמן: אנחנו צריכים לסיים את הישיבה.

מיכאל נודלמן: הישיבה הזאת הייתה ישיבה מאוד חשובה.

מיכאל נודלמן: בישראל מכירים את הפעילות של הקונגרס היהודי בארצות-הברית, מכירים את הפעילות שנעשית בצרפת, באנגליה וארצות אחרות, אבל קהילות כל כך חשובות שמייצג הקונגרס האירו-אסייתי הרבה אנשים לא מכירים, אבל היום, אחרי הצפייה בטלוויזיה, כל עם ישראל יודע שיש ארגון כל כך חשוב וחזק, ארגון שפועל בשטח כל כך רחב שאף קונגרס לא פועל בשטח רחב שכזה.

מיכאל נודלמן: אני רוצה לומר שמטרות הקונגרס הן מאוד מאוד חשובות.

מיכאל נודלמן: לחיות בקונצנזוס עם עמים אחרים זה דבר חשוב מאוד ורק הקונגרס שלכם פועל באופן הזה.

מיכאל נודלמן: אני שמח שהיום ישבנו יחד ושמענו מה נעשה בכל מקום ומקום.

מיכאל נודלמן: אני חושב שזה חשוב מאוד ועבורי כיושב-ראש ועדת העלייה, הקליטה והתפוצות זה חשוב פי שתיים.

מיכאל נודלמן: אני מברך אתכם.

מיכאל נודלמן: אני מברך את יושב-ראש הקונגרס על פעילותו שהיא מאוד מאוד חשובה.

מיכאל נודלמן: מכנסת ישראל אני רוצה להעניק מתנה לקונגרס וליושב-ראש.

מיכאל נודלמן: אני מודה לכם מאוד על כך שאתם עובדים עבורנו, תודה רבה שבאתם לכאן, תודה רבה שהשתתפתם בישיבה הזאת שהיא כל כך חשובה.

מיכאל נודלמן: זאת מדליה כאשר בצידה האחד יש את הכנסת ובצד השני את ירושלים.

מיכאל נודלמן: אני מודה לכם.

מיכאל נודלמן: אני מאחל לכם עבודה פורייה.

מיכאל נודלמן: היו ברוכים וכל טוב לכם.

מיכאל נודלמן: כל עוד אנחנו חזקים, גם אתם חזקים.